Document ID: 32014R0752

REGOLAMENT TAL-KUMMISSJONI (UE) Nru 752/2014
tal-24 ta’ Ġunju 2014
li jissostiwixxi l-Anness I tar-Regolament (KE) Nru 396/2005 tal-Parlament Ewropew u tal-Kunsill
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 4 tiegħu,
Billi:
(1)
Il-prodotti ta' oriġini mill-pjanti u mill-annimali li għalihom japplikaw il-livelli massimi tar-residwi tal-pestiċidi (“MRLs”) stabbiliti bir-Regolament (KE) Nru 396/2005, soġġett għad-dispożizzjonijiet f'dak ir-Regolament, huma elenkati fl-Anness I ta' dak ir-Regolament.
(2)
Rigward il-prodotti kkonċernati, għandha tingħata informazzjoni addizzjonali fl-Anness I ta' dak ir-Regolament, b'mod partikolari fejn għandu x'jaqsam mas-sinonimi li jintużaw biex jindikaw il-prodotti u l-ismijiet xjentifiċi tal-ispeċijiet li jkunu ġejjin minnhom il-prodotti.
(3)
Biex l-affarijiet ikunu ċari, għandu jinbidel it-tqassim tal-Anness I tar-Regolament (KE) Nru 396/2005 billi dan l-Anness jinqasam f'żewġ partijiet. L-ewwel parti għandha telenka l-prodotti ta' oriġini mill-pjanti u mill-annimali li għalihom japplikaw l-MRLs, filwaqt li t-tieni parti għandha telenka l-prodotti l-oħrajn li għalihom japplikaw l-istess MRLs, kif imsemmi fl-Artikolu 2(1) tar-Regolament (KE) Nru 396/2005.
(4)
Minħabba li fil-ġejjieni hemm il-possibbiltà li jiġu stabbiliti l-MRLs għall-prodotti tal-ikel ipproċessati, kif imsemmi fl-Artikolu 20 tar-Regolament (KE) Nru 396/2005, għandha tinżied annotazzjoni fil-Parti A tal-Anness I ta' dak ir-Regolament li tittratta dawk il-prodotti.
(5)
B'riżultat tat-tqassim il-ġdid tal-Anness I tar-Regolament (KE) Nru 396/2005, in-noti f'qiegħ il-paġna ta' dak l-Anness għandhom jiġu addattati u, fejn ikun hemm bżonn, jitħassru biex ma jkunx hemm noti żejda.
(6)
L-imsieħba kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ, u l-kummenti tagħhom ġew ikkunsidrati.
(7)
Għaldaqstant, ir-Regolament (KE) Nru 396/2005 għandu jiġi emendat skont dan.
(8)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 396/2005 huwa sostitwit bl-Anness li jinsab ma' dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum mill-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-1 ta' Jannar 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-24 ta’ Ġunju 2014.

Labels: 0
17
20
6